पटना। राज्य के महाराजगंज संसदीय सीट पर हुए उप चुनाव के नतीजे के बाद सत्ताधारी एनडीए में तनातनी शुरू हो गयी है। जदयू के पराजित उम्मीदवार पीके शाही ने जहां एनडीए के साथियों में उत्साह की कमी और खराब बूथ प्रबंधन को हार की वजह बताया, वहीं भाजपा के मंत्री गिरिराज सिंह ने इस परिणाम से सबक लेने और आत्मचिंतन करने की सलाह दी।
इतना तय हो गया है कि महारागंज के नतीजे को लेकर जदयू और भाजपा के बीच तनातनी बढऩे वाली है। पीके शाही के बयान का संकेत साफ है कि भाजपा के कार्यकर्ताओं और समर्थकों को जिस तरीके से चुनाव में लगना चाहिए था, वैसा नहीं हुआ। यही नहीं, जदयू के अंदरखाने में यह माना जा रहा है कि भाजपा की ओर से जिस तरह का सपोर्ट मिलना चाहिए था, वैसा नहीं मिला। माना जा रहा है कि भाजपा की यह भूमिका जदयू को उसकी हैसियत में लाने के लिए थी। भाजपा के मंत्री गिरिराज सिंह ने अपने नपे-तुले बयान में जदयू को नसीहत दी। कहा कि हमें आत्मचिंतन करने की जरूरत है कि महाराजगंज में हम क्यों हार गये। उनका इशारा जदयू और खासतौर से नीतीश कुमार की ओर था। ध्यान रहे कि गिरिराज सिंह भाजपा के ऐसे चुनिंदा नेताओं में शामिल हैं जो नरेंद्र मोदी का खुलकर समर्थन करते रहे हैं। आखिर वह किसे आत्मचिंतन करने की सलाह दे रहे हैं।
ऐसा नहीं है कि इस हार को लेकर जदयू और भाजपा के बीच खीचखीच होगी बल्कि जदयू के भीतर भी कड़वाहट पैदा होने वाली है। जदयू के अनेकों हवाई नेता को जिस प्रकार नेतृत्व ने तवज्जो दिया, उससे भी कई आहत हैं। लोजपा छोड़कर हाल में जदयू में शामिल हुए नेता को एक खास जाति का वोट तोडऩे के लिए लाया गया था लेकिन उससे भी प्रभुनाथ का रथ नहीं थम पाया।
कांग्रेस से जदयू में आये विधान पार्षद महाचंद प्रसाद सिंह इसके पहले महाराजगंज में कांग्रेस उम्मीदवार के रूप में अपनी किस्मत आजमा चुके हैं। एक-डेढ़ लाख वोट भी उन्हें मिलते रहे। मगर इस बार नीतीश कुमार ने अपने खास पीके शाही को चुनाव मैदान में उतार दिया। नीतीश कुमार का यह फैसला पार्टी के एक खेमे को रास नहीं आया।
hin_Deva hin_Deva hin_Deva awa_Deva